# Benifato

Benifato és un municipi del País Valencià a la comarca de la Marina Baixa.

## Geografia

Ubicat a la Vall de Guadalest, als peus de la Serra d'Aitana, el seu clima és fred i compta amb brolladors i fonts com la dels Xorrets o la Vella. El terme, d'11,9 km², és ideal per a la pràctica del senderisme: des del poble es pot accedir a la font del Partegat, nus de senders per tota la serra.

### Límits

Benifato limita amb els termes municipals de Beniardà, Benimantell, Confrides i Sella; tots a la mateixa comarca.

### Accés

L'accés al municipi es fa per la carretera CV-70 (o carretera d'Alcoi) i, en les proximitats del poble, per la CV-7681.

## Història

Té el seu origen en una alqueria musulmana que després de la conquesta va romandre adscrita al senyoriu de Guadalest i va conservar la seua població morisca. L'expulsió de 1609 va deixar-la despoblada. Una lenta recuperació va dur-la als 253 habitants que hi havia a mitjan segle xix. Després comença un continu descens que la du als 164 habitants empadronats el 2002.

## Demografia

Evolució demogràfica :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2000 | 2005 | 2007 | 2008 | 2019 |
| 349 | 334 | 285 | 268 | 306 | 252 | 194 | 164 | 120 | 117 | 148 | 165 | 188 | 194 | 140 |

## Economia

L'única activitat econòmica que s'hi enregistra és l'agricultura de secà, basada en l'olivera, l'ametler i el nesprer.

## Política i govern
### Alcaldia

Des de 2011 l'alcalde de Benifato és David Blanes Fracés del Partit Popular (PP).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Ramón Romá Ordines | UCD | 19/04/1979 | -- |
| 1983–1987 | Ramón Romá Ordines | GIB | 28/05/1983 | -- |
| 1987–1991 | Ramón Romá Ordines | GIB | 30/06/1987 | -- |
| 1991–1995 | Ramón Romá Ordines | CDS | 15/06/1991 | -- |
| 1995–1999 | José Francisco Fracés Fracés | EU-EV | 17/06/1995 | -- |
| 1999–2003 | José Francisco Fracés Fracés | Bloc | 03/07/1999 | -- |
| 2003–2007 | Enrique Ponsoda Fracés | PP | 14/06/2003 | -- |
| 2007–2011 | Enrique Ponsoda Fracés | PP | 16/06/2007 | -- |
| 2011–2015 | David Blanes Fracés | PP | 11/06/2011 | -- |
| 2015–2019 | David Blanes Fracés | PP | 13/06/2015 | -- |
| 2019-2023 | David Blanes Fracés | PP | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

### Eleccions municipals de 2011

Resultats electorals - Benifato, 2011 :
| Candidatura | Candidatura | Cap de llista | Vots | Regidors |
| | Partit Popular de la Comunitat Valenciana | David Blanes Fracés | 93 | 5 |
| | Partit Socialista del País Valencià | Francisco Mayor Ortuño | 13 | 0 |
| Total | Total | 106 | 106 | 5 |

## Edificis d'interés

Benifato és el poble més menut de la Serra d'Aitana, manté la seua tipologia àrab amb carrers estrets i costeruts, amb gracioses fonts que adornen petites places. L'únic monument a ressenyar és l'església de sant Miquel, amb campanar exempt.

## Festes

* Festes de Sant Pere. Festa dels joves celebrada el primer cap de setmana de juliol amb revetlles.
* Festes Patronals. Celebrada en honor de Sant Miquel, el darrer cap de setmana d'agost, amb revetlles, degustacions gastronòmiques i actes religiosos (misses, processons, ofrena de flors).
* Fira de Sant Miquel. Celebrada des de 2004, el darrer cap de setmana de setembre. Es tracta d'una mostra d'artesania i gastronomia local.

## Notes

* ↑ GIB són les sigles de Grupo Independiente de Benifato.

## Referències

* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Benifato. Històric de Govern Local». Portal d'informació ARGOS. [Consulta: 6 desembre 2020].

## Enllaços externs

* Web oficial de l'ajuntament
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..